P R E S S E M E D D E L E L S E

**Jacob Hoff**

***Fra et rum på Storkower Strasse***

Udstillingen kan ses 15. marts - 2. maj 2014.

Velkommen til fernisering fredag d. 14. marts klokken 17-19

Udstillingen præsenterer Jacob Hoffs arbejder udført under et længere arbejdsophold i Berlin. Der er tale om lavmælte værker, som kredser om oplevelsen af at finde fokus i et fremmed rum. Kunstneren vælger at rette blikket mod detaljen – i atelieret og på gaden. Nærstudiet af det tilsyneladende uinteressante åbner for fornemmelsen af, at virkeligheden er fuld af tegn. På udstillingen vises maleriserien *Fra et rum* og uddrag af fotoserien *Walking away from monuments.* Herom skriver kunstneren:

***Fra et rum***

Du er taget hjemmefra. Til en fremmed by, hvor du ikke kender nogen. Du har lejet et rum på et afsides sted for at blive fri for de kærlige forstyrrelser fra dit job, dine venner, din familie. Du har endelig tid. Du sidder i rummet. Du lader øjnene glide langs væggene, stolen, et vakkelvornt bord på bukke, persiennens vekslen af lys og skygge. Du sidder i rummet, men du er ikke indenfor.

Du venter. Du banker prøvende på væggen. Du associerer frit. Du kigger på det, du malede sidste år. Du drikker kaffe med din nabo. Du drikker dig fuld alene. Du kigger på uret. Udenfor.

Til sidst overgiver du dig. Fummelfingret samler du rammer. Begynder at male: Persiennen, radiatorens ribber, pletten på tæppet. Langsomt. Mens du keder dig. Nynner med på radiopop. Falder i staver over stolebenets krumning.

En dag har du fornemmelsen af, at døren står på klem. Uden at vende dig om, fortsætter du med at male.

***Walking away from monuments***

Jeg har vendt monumenterne ryggen. Jeg besluttede mig for at gå den anden vej i bogstaveligste forstand. Jeg ville se byen på ny - vende blikkets hierarkier om.

I starten opsøgte jeg bestemte koordinater for at have et udgangspunkt. De privilegerede X’er på bykortet: Statuer, pladser, bygningsværker. Og så forlod jeg dem. Jeg er vandret væk fra krigsmindesmærker og folkeforlystelser med samme beslutsomhed. Det kræver selvdisciplin at forvilde sig ind i gader, der er absolut upåfaldende.

Sidenhen blev det en metode. At lukke ned for blikket, til jeg når et niveau af interesseløshed for mine omgivelser. Når jeg lukker op igen, taler de små ting til mig. Jeg bevæger mig i en skov af tegn. Nu kan jeg plukke fra grenene.

**Bie og Vadstrup, Sølvgade 26, 1307 København K**

**Udstillingen er åben tirsdag til fredag: kl.13 – 17, Lørdag: kl.11 - 15**